钦定古今图书集成/历象汇编/乾象典/第077卷 > 性理会通 > 《雷在地中赋》滕迈
## 钦定古今图书集成/历象汇编/乾象典/第077卷 > 性理会通 > 《雷在地中赋》滕迈

“雷动而息，地卑而深。当严凝之戒节，向博厚以潜音。
顺静于时，乃退藏而默处。反本乎土，乍响绝而声沉。
岂独敛震惊于坤德，抑亦彰休复于天心。”原其辞满，
盈止奋肆，混然无朕，寂兮深閟。解威邻于蛰户，销声
处夫阴位。善列𡙇之归功，见元冥之内事。以是细观
其所，广征其类。初疑罢转石，远积南山之阳；又若驻
奔车，深掩长门之地。象则存矣，理难求焉。冲融将凝
沍暗息，隐辚与泾洛潜连。道尚处幽，奚爽下安于土；
功存作解，终期上奋于天。足使至人将齐其默默，楚
客绝想夫填填，苟有托其厚载，亦无辞于《小畜》。骇气
结乎土囊，迅音止夫坤轴。斯可以验启闭，分寒焕，不
失动静，乃顺之于时，将体行藏，故受之以复。未萌向
像讵可求，思勿以潜，虽伏矣，是当薄言。《震》之一阳之
气始生，孰能轻动；百里之音未发，吾非后时。自然居
善闭之中，因积风之所扇，且冥漠以斯在，岂迅烈而
遽变？睹秋毫之末者，无惭听而不闻；写钟鼓之音者空叹视而不见。若夫元律云暮，众汇凄其，苟未离乎
《坎》窞，且自理于希夷。不然，先王何以取象？《大易》于焉
立辞，至矣哉，法雷而行教也，弛张之义在玆。